L'Ajuntament de l'Eliana promou la sensibilització en neurodiversidad entre el personal tècnic esportiu
22 de maig de 2025

• Els Serveis Socials municipals impulsen una sessió per a sensibilitzar al personal tècnic sobre la diversitat cognitiva i fomentar un esport més accessible per a tothom.

L'àrea de Serveis Socials de l'Ajuntament de l'Eliana ha dut a terme aquest dimecres, 21 de maig, una formació específica dirigida al personal tècnic del Club de Futbol l'Eliana, amb l'objectiu de fomentar la comprensió i el respecte cap a la neurodiversitat en l'àmbit esportiu.

La sessió, titulada ‘Sensibilització en neurodiversitat’, ha estat impartida per Cristina Gallego Carreres, psicòloga experta del Centre Psico de l'Eliana, i ha tingut lloc al Poliesportiu Municipal. Durant la jornada, els i les assistents han pogut adquirir eines per a millorar la inclusió i l'acompanyament de menors i joves neurodivergents dins de l'entorn del club esportiu.

Aquesta iniciativa forma part del compromís dels Serveis Socials municipals amb la promoció d'una societat més inclusiva i conscient de la diversitat funcional i cognitiva. Assenyalen els professionals de la psicologia que l'esport és un espai clau per al desenvolupament personal i social de xiquets i xiquetes, i garantir el seu accés en condicions d'igualtat és una prioritat.

L'activitat reforça la col·laboració entre entitats municipals i el teixit associatiu local per a construir entorns segurs, empàtics i formatius per a tota la ciutadania.

“És fonamental que treballem la sensibilització en neurodiversitat des de tots els àmbits que envolten la infància i l'adolescència, i l'esport és un dels més influents. Des de Serveis Socials apostem per una intervenció integral, on l'acompanyament a les persones joves no es limite a l'entorn educatiu o familiar, sinó que s'estenga a tots els espais tan importants com els clubs esportius”, ha manifestat Isabel Montaner Borja, regidora de l'àrea de Serveis Socials.